
Integreringstenesta
Fravær- og permisjonsreglement for deltakere i introduksjonsprogrammet
Dette reglementet gjelder for deltakere i introduksjonsprogrammet i Øystre Slidre kommune. Reglementet er basert på reglene i kapittel 3 og 4 i integreringsforskriften, og hjemlet i integreringsloven §17. For deltakere som bare deltar på norskundervisning gjelder det andre regler.
Deltakere i introduksjonsprogrammet får introduksjonsstønad for den tiden de deltar i programmet. For å fortsatt ha rett til introduksjonsstønad når man er borte fra programmet, må man følge disse reglene. Det er viktig at man gir beskjed så tidlig som mulig når man må være borte.
Fravær som skyldes sykdom eller skade
Man kan være borte fra introduksjonsprogrammet fordi man selv er syk eller skadet, fordi man har sykt eller skadet barn, eller hvis den personen som vanligvis passer barnet er syk eller skadet. Reglene om dette finnes i integreringsforskriften §§ 5 til 9.
Hva må jeg gjøre?
Når man er syk eller skadet, eller har sykt eller skadet barn/barnepasser må man:
· sende melding til læringssenteret på telefonnummer 480 99 704 før klokka 09:00 på første fraværsdag
· sende melding til læringssenteret før klokka 09:00 hver dag, hvis man er borte i mer enn én dag
· levere egenmelding på skjema i postkassen på læringssenteret den første dagen man er tilbake på læringssenteret
· levere legeerklæring i postkassen på læringssenteret hvis man er borte på grunn av egen sykdom i mer enn tre dager (inkludert lørdag og søndag)
Når man sender melding til læringssenteret, må man alltid skrive på norsk og skrive hvem det er fra.
Hvor lenge kan jeg være borte med egenmelding?
Egen sykdom eller skade:
· egenmelding kan brukes i opptil 3 dager om gangen. Lørdag og søndag telles med.
· når man er borte på nytt før det har gått 16 dager (inkludert lørdag og søndag) regnes tidligere egenmeldingsdager med i de tre dagene man kan være borte
· man kan bruke opptil fire egenmeldinger på 12 måneder. Dette følger ikke kalenderåret, men regnes tilbake fra siste fravær.


Barns sykdom eller barnepassers sykdom:
Hvor mange dager du kan være borte på grunn av sykt barn eller at den som vanligvis passer barnet er syk, kommer an på om du er alene med barn og hvor mange barn du har.
· to foreldre og ett eller to barn: 10 dager på 12 måneder (per forelder)
· to foreldre og tre eller flere barn: 15 dager på 12 måneder (per forelder)
· én forelder og ett eller to barn: 20 dager på 12 måneder
· én forelder og tre eller flere barn: 30 dager på 12 måneder
Man kan være borte fordi barn eller barnepasser er syk til og med det året barnet fyller 12 år. Hvis barnet har en kronisk sykdom eller nedsatt funksjonsevne, gjelder retten til og med året barnet fyller 18 år.
Planlagt fravær
Når man planlegger å være borte fra introduksjonsprogrammet må man gi beskjed på forhånd. Dette gjelder både hvis fraværet skal vare en eller flere dager, og hvis du bare skal være borte en del av dagen. Det gjelder også uansett om du har norskundervisning, praksis eller annen aktivitet når du skal være borte.
Det er forskjellige regler for ulike typer planlagt fravær:
· Fri: man har automatisk rett til å være borte fordi man er i en spesifikk situasjon. Dette gjelder svangerskap, fødsel og amming, samt religiøse høytidsdager. Man må gi beskjed på forhånd slik at integreringstjenesten kan vurdere om situasjonen oppfyller vilkårene for å få fri.
· Permisjon: Dette er ikke en automatisk rettighet. Man må søke om å være borte, og kommunen vurderer om man kan få permisjon ut ifra den konkrete begrunnelsen. Dette gjelder både korte velferdspermisjoner og lengre permisjoner ved sykdom og omsorgspermisjon etter fødsel.
· Lønnet arbeid: Når dette ikke er en fast avtale med programrådgiver, skal man gi beskjed på skjema.
Det er forskjellige regler for ulike typer planlagt fravær, men felles for alle er at man må levere skjema for planlagt fravær på forhånd. Gjør man ikke det vil fraværet være ugyldig, og man får trekk i introduksjonsstønad. Når det er mulig, skal man levere skjemaet minst 14 dager før man skal være borte. Noen ganger vet man ikke at man må være borte så lenge på forhånd. Da må man levere skjemaet så fort som mulig, og skrive hvorfor man ikke kunne levere det tidligere i begrunnelsesfeltet på skjemaet. 
Skjema for planlagt fravær leveres i postkassen på læringssenteret. Fraværet er ikke godkjent før man har fått svar. Når integreringstjenesten har bestemt om man fyller vilkårene for å få fri eller permisjon, får man tilbake en kopi av skjemaet, eventuelt bilde av denne på SMS. Her er det krysset av for om fraværet er godkjent eller ikke.
Man kan bli bedt om å dokumentere behovet for permisjon, men må vanligvis ikke gjøre det før integreringstjenesten eventuelt ber om det. Unntaket fra denne regelen er at det alltid skal legges ved legeerklæring når man søker om permisjon på grunn av langvarig sykdom.
Når vi regner ut hvor mange dager med permisjon man har rett til i ulike sammenhenger, teller vi ikke med lørdag og søndag.
Religiøse høytidsdager
De som har religiøse høytidsdager som ikke er offentlige helligdager i Norge, kan få fri inntil 2 dager hvert år. Fri på religiøse høytidsdager skal alltid søkes om senest 2 uker før. Reglene om religiøse høytidsdager finnes i integreringsforskriften § 17.
Velferdspermisjon
Man kan få velferdspermisjon i inntil 10 dager hvert år i henhold til integreringsforskriften § 14. Man kan for eksempel få velferdspermisjon når:
· man skal være med barn som begynner i barnehage (inntil 3 dager)
· man skal være med barn som skal begynne på skolen (1 dag)
· man skal gifte seg (1 dag, må være på selve bryllupsdagen)
· man skal på jobbintervju
· man har avtalt time hos lege eller tannlege
· man pleier en nær pårørende i hjemmet
· en person i nær familie eller vennekrets har dødd (inntil 3 dager + reisedager)
Når det ikke står hvor lenge man kan få fri, vil man få permisjon så lenge som er nødvendig for selve avtalen og for eventuell reisetid. Man kan ikke få velferdspermisjon med introduksjonsstønad i mer enn 10 dager til sammen hvert år (kalenderår). Hvis integreringstjenesten mener det er grunn til å gi mer permisjon, vil denne bli uten introduksjonsstønad.
Fri og permisjon i forbindelse med svangerskap og fødsel eller adopsjon
Man har rett på fri med introduksjonsstønad i forbindelse med at man får barn:
· mor har rett til fri ved svangerskapskontroll
· mor har rett til fri 10 dager i løpet av svangerskapet
· mor har rett til 20 virkedager fri med introduksjonsstønad etter fødsel
· far har rett til opptil 7 virkedager fri med introduksjonsstønad i forbindelse med fødsel
· i barnets første leveår har mor rett til inntil 1 time fri hver dag for å amme.
Far har bare rett til fri i forbindelse med fødsel hvis han bor sammen med moren og bruker tiden på familien. Hvis foreldrene ikke bor sammen, kan retten til fri brukes av en annen person som hjelper moren under svangerskapet.
I tillegg til de dagene mor og far får fri med introduksjonsstønad når de får barn, kan de få ulønnet permisjon i til sammen 10 måneder det første året barnet lever. Dette heter omsorgspermisjon.
Man må fylle ut og levere skjema for planlagt fravær fra introduksjonsprogrammet for å gi beskjed om når man vil bruke retten til fri i forbindelse med svangerskap og fødsel. Reglene for fri i forbindelse med svangerskap og fødsel finnes i integreringsforskriften §§ 11 til 13.
Både mor og far må søke om omsorgspermisjon på skjema for planlagt fravær fra introduksjonsprogrammet. Reglene for omsorgspermisjon finnes i integreringsforskriften § 16.
Ugyldig fravær
Ved ugyldig fravær blir man trukket i introduksjonsstønad tilsvarende tiden fraværet varte. Dette er bestemt i integreringsloven § 21.
Ugyldig fravær betyr:
· fravær som ikke faller inn under kategoriene som er beskrevet over, eller
· fravær hvor deltakeren ikke har meldt fra eller søkt på riktig måte
Man får for eksempel vanligvis ikke godkjent fraværet sitt når:
· man kunne ha gjort det man søker permisjon for utenfor programtiden
· man vil være med ektefelle eller en annen voksen person til time hos lege eller lignende
· man har sykt barn, men ektefelle er hjemmeværende og kan passe barnet
Når en deltaker kommer for sent, vil lærer notere dette. Når en person har kommet for sent så mye at fraværet til sammen utgjør en skoletime, vil det bli trukket for dette i introduksjonsstønad.

